ราคาทองในประเทศพุ่งบาทละ 350 หลังสถานการณ์ตะวันออกกลางตึงเครียด
ราคาทองในประเทศพุ่งบาทละ 350 หลังสถานการณ์ตะวันออกกลางตึงเครียด
ราคาทองในประเทศพุ่งบาทละ 350 หลังสถานการณ์ตะวันออกกลางตึงเครียด
8 ม.ค. 2563

ผู้สื่อข่าวรายงานว่า สมาคมค้าทองคำ รายงานว่า ราคาทอง (ทองคำ 96.5%) ในประเทศ วันที่ 8 มกราคม 2563 เมื่อเวลา 09.25 น.ปรับตัวเพิ่มขึ้นบาทละ 350 โดยราคาทองคำแท่ง รับซื้อเข้าบาทละ 22,650.00 ขายออกบาทละ 22,750.00 ขณะที่ทองรูปพรรณ รับซื้อเข้าบาทละ 22,239.72 ขายออกบาทละ 23,250.00
โดยบริษัท ฮั่วเซ่งเฮง โกลด์ ฟิวเจอร์ส จำกัด ระบุว่า ราคาทองคำช่วงเช้าตรู่ของวันนี้ปรับขึ้นแรงทะลุแนวต้าน 1,600 ดอลลาร์จากสถานการณ์ในตะวันออกกลางที่กลับมาตึงเครียด โดยในเช้าวันนี้อิหร่านได้ยิงขีปนาวุธจำนวนหลายสิบลูกเข้าใส่ฐานทัพอากาศสหรัฐซึ่งตั้งอยู่ในทางตะวันตกของอิรัก ทำให้ความขัดแย้งทางการเมืองระหว่างสหรัฐและอิหร่านรุนแรงมากขึ้น
ทั้งนี้ แนวโน้มราคาทองคำเป็นขาขึ้น จากความกังวลสถานการณ์ในตะวันออกกลางที่ตึงเครียดมากขึ้น โดยทองคำมีแนวต้านที่ 1,620 ดอลลาร์ ซึ่งถ้าทะลุขึ้นไปได้มีโอกาสปรับขึ้นไปที่แนวต้านถัดไปที่  1,650 ดอลลาร์ในระยะต่อไปได้ ขณะที่มีแนวรับที่ 1,580 ดอลลาร์ และ 1,560 ดอลลาร์
สำหรับวันนี้ยังต้องติดตามสถานการณ์ตึงเครียดในตะวันออกกลางอย่างใกล้ชิด โดยดูท่าทีของสหรัฐว่าจะมีการโจมตีกลับหรือไม่ ส่วนคืนนี้เวลา 20.15 น. สหรัฐฯ จะเปิดเผยจ้างงานภาคเอกชน ADP เดือนธ.ค. ซึ่งตลาดคาดจะเพิ่มขึ้น 160,000 ตำแหน่ง หลังจากเดือนพ.ย.เพิ่มขึ้น 67,000 ตำแหน่ง
 